CELEX: 62015TN0725
Language: mt
Date: 2015-12-11 00:00:00
Title: Kawża T-725/15: Rikors ippreżentat fil-11 ta’ Diċembru 2015 – Chemutra Netherlands vs EFSA

22.2.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 68/33
            
         Rikors ippreżentat fil-11 ta’ Diċembru 2015 – Chemutra Netherlands vs EFSA
   (Kawża T-725/15)
   (2016/C 068/43)
   Lingwa tal-kawża: l-Ingliż
   
      Partijiet
   
   
      Rikorrenti: Chemtura Netherlands (Amsterdam, il-Pajjiżi l-Baxxi) (rappreżentanti: C. Mereu u K. Van Maldegem, avukati)
   
      Konvenuta: Awtorità Ewropea għas-Sigurtà tal-Ikel
   
      Talbiet
   
   
               —
            
            
               tilqa’ r-rikors tagħha bħala ammissibbli u fondat;
            
         
               —
            
            
               tannulla d-deċiżjoni tal-Awtorità Ewropea għas-Sigurtà tal-Ikel (iktar ’il quddiem l-“EFSA”), tal-10 ta’ Diċembru 2015, dwar il-pubblikazzjoni ta’ ċerti partijiet tal-Konklużjoni tal-EFSA dwar ir-reviżjoni inter partes fuq ir-reviżjoni tal-approvazzjoni tas-sustanza attiva diflubenzuron rigward il-metabolit PCA li fir-rigward tagħha r-rikorrenti talbet kunfidenzjalità skont ir-Regolament (KE) Nru 1107/2009 tal-Parlament Ewropew u tal-Kunsill, tal-21 ta’ Ottubru 2009, dwar it-tqegħid fis-suq ta’ prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (ĠU 2009 L 309, p. 1);
            
         
               —
            
            
               tikkundanna lill-konvenuta għall-ispejjeż tal-proċeduri.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka ħames motivi.
   
               1.
            
            
               L-ewwel motiv ibbażat fuq ksur tar-Regolament Nru 1107/2009 u tad-dritt fundamentali għal protezzjoni tas-sigriet tan-negozju.
               
                           —
                        
                        
                           Ir-rikorrenti tqajjem dubji dwar il-bażi legali li permezz tiegħu l-konvenuta kkonkludiet li hija kellha obbligu li tippubblika l-konklużjonijiet tagħha. Anki jekk il-pubblikazzjoni tal-konklużjonijiet tal-EFSA meħuda abbażi tal-Artikolu 21 tar-Regolament Nru 1107/2009 kienet leġittima, il-konvenuta kisret l-Artikolu 63 tar-Regolament Nru 1107/2009 billi ppubblikat informazzjoni kunfidenzjali.
                        
                     
         
               2.
            
            
               It-tieni motiv ibbażat fuq żball manifest ta’ evalwazzjoni
               
                           —
                        
                        
                           Ir-rikorrenti ssostni li l-konvenuta bbażat id-deċiżjoni tagħha dwar fehim mhux preċiż tal-fatti u tax-xjenza relatata, li wassal għal żball manifest ta’ evalwazzjoni tat-talbiet għal kunfidenzjalità tagħhom.
                        
                     
         
               3.
            
            
               It-tielet motiv ibbażat fuq ksur tal-prinċipji fundamentali tad-dritt tal-UE: id-drittijiet tad-difiża u l-prinċipju ta’ amministrazzjoni tajba
               
                           —
                        
                        
                           Ir-rikorrenti ma ngħatatx l-opportunità li tagħmel osservazzjonijiet dwar dokumenti li l-konklużjonijiet tal-EFSA kienu bbażati fuqhom.
                        
                     
         
               4.
            
            
               Ir-raba’ motiv ibbażat fuq ksur tad-dmirijiet stess tal-EFSA
               
                           —
                        
                        
                           Il-konvenuta ma bbażatx l-evalwazzjoni tagħha fuq il-provi xjentifiċi disponibbli kollha, filwaqt li kellha obbligu li tipproduċi xogħol tal-ogħla kwalità xjentifika.
                        
                     
         
               5.
            
            
               Il-ħames motiv ibbażat fuq ksur tal-aspettattivi leġittimi
               
                           —
                        
                        
                           Ir-rikorrenti tinsab f’diskussjonijiet mal-Kummissjoni u korrispondenza mill-Kummissjoni tirrifletti li r-rikorrenti ser tingħata possibbiltà li tagħmel osservazzjonijiet dwar il-konklużjonijiet tal-EFSA bħala parti mill-proċess ta’ reviżjoni tal-Kummissjoni. Il-kummenti tar-rikorrenti għandhom jittieħdu inkunsiderazzjoni qabel il-pubblikazzjoni tal-konklużjoni tal-EFSA.